अगर आप सड़क या रेलगाड़ी से जा रहे हैं तो आपको पांच किलोमीटर दूर से ही सांची का स्तूप नजर आने लगेगा. ज्यों-ज्यों आप इस विशाल, शानदार स्तूप के पास पहुंचेंगे आप अलग ही एहसास से ओत-प्रोत होने लगेंगे. पहाड़ की चोटी पर स्थित यह स्तूप आपको आध्यात्मिक एहसास से लबरेज कर देगा. स्तूप नंबर वन यानि ग्रेट स्तूप के अलावा इस इलाके में कई और स्तूप, मठ, मंदिर और बेहद प्रसिद्ध अशोक की लाट भी है, ये सभी कुछ यहां तीन ईसा पूर्व से 12वीं शताब्दी के बीच यानी 1,400 सालों के दौरान बनाया गया है. महान स्तूप को मौर्य शासक अशोक ने बनवाया तो फिर शुंग शासक पुष्यमित्र ने यहां सीढ़ियां और जंगले बनाकर इसे फैलाव दिया. यह 36.5 मीटर व्यास का गोलाकार गुंबद तिहरे छाते से घिरा है, जो बुद्ध, धर्म और संघ के तीन गहनों को प्रदर्शित करता है. सांची का म्यूजियम इस परिसर में नीचे की ओर है, जहां कई कलाकृतियां मौजूद हैं. जिसमें सिंहों वाली अशोक की लाट और ब्राह्मणवादी पट्टियां जिन पर विष्णु, गणेश और देवी महिषासुर मर्दिनी को दिखाया गया है.